Ferge kantret i Malaysia - flere savnet
Ifølge politiet i Malaysia er et ukjent antall mennesker savnet etter at fergen kantret i en avsidesliggende elv på øya Borneo. Det melder nyhetsbyrået AP. Ifølge politisjef Bakar Sibau hadde fergen trolig langt over 74 passasjerer, som er dens anbefalte makskapasitet. Han sier det trolig er flere dusin overlevende, men kan ikke gi presise tall. Ifølge Al Jazeera er 21 personer savnet. Passasjerene var på vei til Gawai, en viktig festival som urbefolkningen dajakene holder hvert år. Redningsmannskaper forsøkte tirsdag å ta seg fram til ulykkesstedet, som ligger i et tynt befolket område der det er vanskelig å ta seg fram, melder NTB. Både Malaysia og Indonesia har omfattende båttrafikk som binder sammen de flere tusen øyene landene består av. Borneo er delt mellom Malaysia, Indonesia og Brunei.
Flere titalls personer kan være omkommet etter at en overfylt ferge traff steiner og kantret i en elv på Borneo.